
A közösségi finanszírozás magyarországi helyzete és kilátásai

A crowdfunding, amely dolgozatom központi témáját képezi, egy olyan finanszírozási forma, amely
során a projektgazdák egy internetes közösségi oldalhoz hasonló felületen közzéteszik ötletüket, más felhasználók pedig pénzügyi hozzájárulásukkal támogathatják azt. A crowdfunding megjelenése nagyjából a 2000-es évek közepére tehető, ámde nagyszabású jelenséggé, konkrét vállalkozás-finanszírozási eszközzé a „Kickstarter” nevű amerikai honlap megjelenésével vált, amely ugyanakkor katalizátorként is szolgált az egyéb hasonló oldalak megjelenéséhez, és a módszertan széleskörű elterjedéséhez.
A fejlettebb pénzügyi piacokhoz képest a magyarországi közösségi finanszírozás a dolgozat zárásának idején még igencsak gyerekcipőben járt. Az első, leginkább a korábban említett „Kickstarter”-hez hasonló weboldalt 2012 kezdetén alapították, azóta a magyar piac további három olyan szereplővel bővült, amelyek online felületén a felhasználók a kiválasztott projekteket támogathatják anyagi hozzájárulásukkal, jellemzően egy elővásárlási modell szerint. Ennek a módszernek elterjedtségét támogatja az a tény, hogy a magyarországi szabályozási környezet nem teszi lehetővé a nem nyilvánosan jegyzett vállalatok nyilvános körben történő tőkebevonását, így a crowdfunding-on keresztül történő tulajdonrész-szerzést, sem pedig a személyközi hitelezést.
A közösségi finanszírozás globális és magyarországi bemutatása és elemzése során megállapítottam, hogy bár ez a finanszírozási modell Nyugat-Európában és a tengerentúlon az elmúlt évek során kiemelkedő sikereket ért el bizonyos körökben és egyre nagyobb piacméretre tesz szert, addig Magyarországon továbbra is egy viszonylag ismeretlen és idegen modellről beszélhetünk. A kutatási eredmények szerint ennek hátterében elsősorban az alacsony vállalkozási hajlandóság, valamint a modell ismertségének hiánya áll.
Az innováció felgyorsulása, a technológiai trendek egyre gyakoribb változása magában hordozza a kockázatot, hogy a crowdfunding sem vet mély gyökereket a társadalomban, és mire a magyar gazdasági környezet felfedezi a benne rejlő lehetőségeket, és reagál, kijavítva saját hiányosságait, addigra már egy merőben új megoldáshoz kellene alkalmazkodni. Szerencsére azonban nem csupán borús oldala van a helyzetnek. A 2012-es év minden alacsony aktivitása mellett hozott néhány sikeres projektet is.



